Хосе Педрони
Вършачка

Превод от испански: Александър Муратов, Атанас Далчев, 1968

chitanka.info

Сега детинството е самолет в небето.

Мойто беше облак. Не променям своя спомен.

Чифликът мъничък, дървото, нивите безкрайни,

вършачката, която прекосяваше селцето.

Сега детинството е автомо̀бил посред вятър.

Мойто беше птица върху кон отвързан.

Двуколката, дървото, птицата кафява

със музика в душата… Не променям своя спомен.

Сега детинството е електрическо сияние.

Мойто беше от фенер и от луна родено.

Дървото, птицата, поточето лениво

със чара на брега… Аз не променям своя спомен.

Всичко вчера станало напомняше легенда.

„Вършачка“ се наричаше и не ще се върне.

Спеше девет месеца и се събуждаше в десетия,

и после чак до януари по харманите сновеше.

Огъваше мостове и издухваше в полето,

подобно стъклен прах, орляци от кадънки.

Как сладка беше песента й във далечината!

Обич вдъхваше в човека и приканваше към сън.

Тя се изгуби в равнината със мотора си боботещ,

с вагона, със сандъка, с каручката си за вода.

Едно дете я следваше със гълъб и не се завърна.

Бе мълчаливо и печално… Не променям своя спомен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.